RESOLUCIÓN do 14 de xullo de 2005, da Delegación Provincial de Lugo, pola que se dispón o rexistro, o depósito e a publicación, no Diario Oficial de Galicia, do convenio colectivo de ámbito provincial para a empresa Calfensa Proyectos, S.L. (antes Sementes de Galicia, S.L.).
CONSELLERÍA DE ASUNTOS SOCIAIS, EMPREGO E RELACIÓNS LABORAIS — III. OUTRAS DISPOSICIÓNS — 10/10/2005

Visto o texto do convenio colectivo para a empresa Calfensa Proyectos, S.L. (antes Sementes de Galicia, S.L.) (código 2700822), da provincia de Lugo, asinado o día 4 de xullo de 2005, pola representación da citada empresa e a dos seus traballadores, e de conformidade co disposto no artigo 90, números 2º e 3º do Real decreto lexislativo 1/1995, do 24 de marzo, polo que se aproba o texto refundido da Lei
do Estatuto dos traballadores e no Real decreto 1040/1981, do 22 de maio, sobre rexistro e depósito de convenios colectivos de traballo.
Esta delegación provincial.
ACORDA:
Primeiro.-Ordenar a inscrición do citado convenio colectivo no rexistro de convenios desta delegación, así como o seu depósito.
Segundo.-Remitir o texto do citado convenio colectivo á Dirección Xeral de Relacións Laborais da Xunta de Galicia.
Terceiro.-Dispoñer a súa publicación no Diario Oficial de Galicia.
Lugo, 14 de xullo de 2005.
Ana Chao Vázquez
Delegada provincial de Lugo
Convenio colectivo da empresa Calfensa
Proyectos, S.L. (antes Sementes de Galicia, S.L.)
Capítulo I
Cláusulas xenéricas
Artigo 1º.-Ámbito de aplicación.
As disposicións deste convenio obrigan a empresa e os traballadores de Calfensa Proyectos, S.L. (antes Sementes de Galicia, S.L.), con domicilio social na provincia de Lugo, dedicada fundamentalmente á actividade de estudos ambientais e prestacións de servizo ambientais e agrícolas.
Artigo 2º.-Ámbito temporal.
Este convenio entrará en vigor o 1 de xaneiro de 2005 e finalizará a súa vixencia o 31 de decembro de 2007, con independencia da súa data de publicación no boletín oficial correspondente.
Artigo 3º.-Lexislación supletoria.
En todo o non recollido neste convenio serán de aplicación as normas legais xerais, en especial o Real decreto lexislativo 1/1995, polo que se aproba o texto refundido do Estatuto dos traballadores e normas específicas aplicables sobre o particular.
Artigo 4º.-Denuncia.
Este convenio prorrogarase por períodos anuais de non o denunciar calquera das partes cunha antelación dun mes á data da súa finalización.
Artigo 5º.-Condicións máis beneficiosas.
Todas as melloras contidas neste convenio se establecen co carácter de mínimas dentro das condicións pactadas. Respectaranse as situacións persoais que, en cómputo anual, impliquen para o traballador condicións máis beneficiosas cás aquí comprendidas, mentres non sexan absorbidas ou superadas pola aplicación do disposto no artigo seguinte.
Artigo 6º.-Absorción e compensación.
As remuneracións e condicións de traballo que se establecen neste convenio substitúen e compensan, no seu conxunto, todas as retribucións e emolumentos que viñesen percibindo os traballadores, con anterioridade á súa entrada en vigor, xa fose en virtude do establecido en ordenanza laboral, convenios colectivos, regulamentos de réxime interior, pacto individual ou concesión graciable da empresa, sen que en ningún caso o traballador poida sufrir diminución na retribución global que viñese percibindo.
Artigo 7º.-Vinculación á totalidade.
As condicións pactadas neste convenio forman un todo orgánico e indivisible.
Artigo 8º.-Comisión mixta paritaria.
Para vixiar o cumprimento do convenio e co fin de interpretalo cando proceda, constitúese unha comisión paritaria formada por dous membros da representación dos traballadores e outros tantos da representación da empresa.
Capítulo II
Tempo de traballo
Artigo 9º.-Xornada de traballo.
A duración da xornada ordinaria de traballo será de 40 horas semanais de traballo efectivo de media en cómputo anual.
A empresa poderá distribuír a xornada establecida no parágrafo anterior durante o ano, mediante criterios de fixación uniforme ou irregular, afectando a uniformidade ou irregularidade a todo ou parte do cadro de persoal da empresa, en función das previsións das distintas cargas de traballo e desprazamentos da demanda. En todo caso, a distribución irregular da xornada respectará os períodos de descanso diario e semanal previstos no Estatuto dos traballadores.
Descanso por bocadillo: establécese con carácter xeral un descanso dentro da xornada de traballo de 15 minutos de duración para desfrutar pola mañá sen abandono do posto de traballo. Tal descanso terá a consideración de tempo efectivo de traballo.
Artigo 10º.-Horas extraordinarias.
Terán a consideración de horas extraordinarias as horas traballadas que excedan do cómputo mensual de xornada ordinaria previsto no artigo 9º (40 horas semanais de traballo efectivo en cómputo mensual).
As horas extraordinarias que se realicen serán compensadas, se o normal funcionamento da empresa e a organización do traballo o permiten, por tempos de descanso equivalentes, incrementados nun 20%.
En caso contrario, isto é, se non é posible a compensación por tempos de descanso, as horas extraordinarias realizadas aboaranse cunha recarga do 20% sobre o valor da horas ordinaria de traballo.
A empresa e os traballadores, de forma individual, poderán pactar o aboamento das horas extraordinarias con carácter preferente ao desfrute de tempos de descanso compensatorios malia non incidiren razóns de funcionamento da empresa e organización do traballo.
Artigo 11º.-Vacacións.
O período de vacacións anuais retribuídas, non substituíble por compensación económica, será de 30 días naturais.
Para efectos do desfrute das vacacións, seguiranse as seguintes regras:
a) Os traballadores deberán coñecer as datas que lles corresponden de desfrute de vacacións con, polo menos, dous meses de antelación ao comezo do seu desfrute.
b) A empresa procurará que os traballadores desfruten polo menos 15 días de vacacións nos meses de xuño, xullo, agosto e setembro.
c) Por razóns organizativas, poderanse desfrutar as vacacións en dous bloques de dúas semanas cada un, caso no que no mes de xaneiro do ano que corresponda, se deberán fixar dous días de vacacións, de xeito que os traballadores afectados por tal situación desfruten de dúas pontes ao ano.
A retribución das vacacións será a correspondente a unha mensualidade.
Artigo 12º.-Licenzas retribuídas.
O traballador, avisando coa posible antelación e xustificándoo adecuadamente, poderá faltar ou ausentarse do traballo, con dereito a remuneración, por algún dos motivos e durante o tempo que a seguir se expón, sen prexuízo dos permisos e licenzas que resulten de aplicación segundo o establecido no Estatuto dos traballadores:
a) Matrimonio, quince días.
b) Nacemento de fillo, tres días.
c) Falecemento, accidente ou enfermidade grave ou hospitalización de parentes ata o segundo grao de consanguinidade ou afinidade, tres días. Se cómpre desprazamento, catro días.
d) Traslado de domicilio habitual, un día.
e) Cumprimento de deberes públicos, polo tempo imprescindible.
f) Realización de funcións sindicais ou de representación do persoal, nos termos establecidos legalmente.
g) Realización de exames prenatais e técnicas de preparación de parto que deban realizarse dentro da xornada de traballo, o tempo indispensable.
h) Lactación de fillo menor de nove meses, unha hora de ausencia ao traballo, que se poderá dividir en dúas fraccións, ou redución da xornada en media hora coa mesma finalidade.
i) Coidado directo dun menor de 6 anos ou diminuído físico ou sensorial que non desempeñe actividade retribuídas, redución da xornada de traballo con diminución proporcional do traballo entre, polo menos, un terzo e un máximo da metade da duración daquela.
j) Coidado directo dun familiar, ata o segundo grao de consanguinidade ou afinidade que, por razóns de idade, accidente ou enfermidade, non poida valerse por si mesmo, que non desempeñe actividade retribuída, redución da xornada de traballo con diminución proporcional do salario entre, polo menos un terzo, e un máximo da metade da duración daquela.
k) Por asuntos propios, un día.
Artigo 13º.-Día da empresa.
Desígnase como día festivo para todo o persoal da empresa o día 15 de xuño, retribuído para todos os efectos.
Capítulo III
Retribucións
Artigo 14º.-Salario base.
Comprende, para o período que vai desde o 1 de xaneiro de 2005 ata o 31 de decembro de 2005, os salarios que figuran para cada categoría profesional nas táboas salariais anexas.
Incrementos salariais.
Durante cada un dos anos de vixencia deste convenio -2005, 2006 e 2007- as táboas salariais do convenio incrementaranse sobre as táboas vixentes no período
inmediatamente anterior, no IPC previsto polo Goberno para cada ano, máis 1 punto, no caso de que o IPC previsto sexa inferior a 2,5%, ou máis 0,5 puntos no caso de que o IPC previsto sexa igual ou superior a 2,5%.
Isto suporá que as táboas salariais anexas, con vixencia desde o 1 de xaneiro ata o 31 de decembro de 2005, sexan resultado de aplicar, sobre as revisadas correspondentes ao ano 2004, o incremento dun 3%.
Revisión salarial.
Durante cada un dos anos de vixencia deste convenio garántese un incremento de 1 punto sobre o IPC real estatal a 31 de decembro de cada ano en caso de que este sexa inferior a 2,5%, ou de 0,5 sobre o IPC real estatal a 31 de decembro de cada ano en caso de que este sexa igual ou superior a 2,5%.
Se como consecuencia da garantía sinalada se producen diferenzas con respecto ao incremento aplicado a principios de ano, tales diferenzas aboaranse con efecto retroactivo desde o 1 de xaneiro de cada ano, servindo de base tal incremento para o cálculo das táboas do ano seguinte.
Artigo 15º.-Gratificacións extraordinarias.
Con carácter de complemento salarial aboaranse dúas gratificacións extraordinarias, de xullo e Nadal, na contía, cada unha delas, dunha mensualidade.
A gratificación extraordinaria de xullo farase efectiva o día laborable inmediatamente anterior ao 25 de xullo e a de Nadal, o día laborable inmediatamente anterior ao 25 de decembro.
As gratificacións extraordinarias aboaranse en proporción ao tempo traballado, e cada unha delas ratearase en función do tempo traballado nos doce meses inmediatamente anteriores á data do seu aboamento.
A aqueles traballadores que veñan percibindo gratificacións extraordinarias por importe superior ao resultante deste artigo, respectaráselles a cantidade superior que viñesen percibindo.
Artigo 16º.-Axudas de custo.
Os gastos de manutención e pernoita que se xeren para o traballador como consecuencia dos desprazamentos que teña que realizar con motivo do seu traballo, serán aboados pola empresa, logo da súa xustificación.
Artigo 17º.-Gastos de locomoción ou quilometraxe.
Serán por conta da empresa os gastos de locomoción propios que se orixinen como consecuencia da situación de desprazamento, aboándolle ao traballador a compensación de 0,17 euros por quilómetro a partir da data de sinatura do presente convenio.
Capítulo IV
Acción social
Artigo 18º.-Complemento de incapacidade temporal (IT).
A empresa complementará a prestación que o traballador perciba por estar en situación de IT ata o 100% do seu salario durante os 15 primeiros días da baixa, xa derive esta de enfermidade común, acci
dente non laboral, enfermidade profesional ou accidente laboral.
Artigo 19º.-Asistencia sanitaria.
A empresa concertará, a prol dos traballadores con máis de dez anos de antigüidade na empresa, convenio de asistencia sanitaria coa Clínica Universitaria de Navarra.
Artigo 20º.-Póliza de seguro.
A empresa está obrigada a concertar, con primas íntegras ao seu cargo, unha póliza de seguro que cubra, en caso de accidente de traballo, os riscos de falecemento e invalidez permanente nos graos de absoluta e grande invalidez.
As contías da póliza referida ascenderán a 1.000.000 de pesetas, tanto no caso de falecemento coma no caso de invalidez absoluta ou grande invalidez.
Capítulo V
Outros acordos
Artigo 21º.-Prevención de riscos laborais.
As partes asinantes deste convenio, co obxecto de promover activamente a protección da saúde e seguridade dos traballadores, comprométense á aplicación da Lei de prevención de riscos laborais e a conseguir o maior grao de seguridade no desenvolvemento da actividade.
Para tales efectos, a empresa comprométese a integrar a política de prevención no conxunto da súa actividade ao mesmo nivel cás súas políticas sobre outras materias.
Artigo 22º.-Recoñecementos médicos.
Sen prexuízo de cantas obrigas e criterios se establecen en canto á vixilancia da saúde no artigo 22 da Lei 31/1995, do 8 de novembro, de prevención de riscos laborais, a empresa estará obrigada á realización dos recoñecementos médicos que resulten necesarios segundo o plan de prevención que resulte da aplicación da normativa en materia de prevención de riscos laborais.
Artigo 23º.-Roupa de traballo.
A empresa subministraralle anualmente a cada traballador que corresponda a seguinte roupa de traballo, que deberá entregárselles aos traballadores fixos ou indefinidos que a necesiten antes do 31 de xaneiro de cada ano:
Sección de viveiro no centro de traballo:
-Catro xogos de sueira.
-Un polo.
-Un pantalón.
-Un xogo de roupa de abrigo.
Sección de envasado de calcaria:
-Un traxe.
-Un xogo de botas.
-Unha camiseta con colo.
Resto de traballadores do grupo III:
-Catro camisetas.
-Tres fundas.
-Dous pares de luvas.
-Un traxe de augas.
-Un par de botas de seguridade.
-Material de protección adecuado para cada posto de traballo.
Se fose necesario, subministrarase máis roupa de traballo co visto e prace do responsable técnico.
É obriga dos traballadores manter a roupa de traballo subministrada pola empresa en condicións adecuadas de presentación e limpeza, así como a súa utilización, especialmente o material de protección.
Artigo 24º.-Xubilación especial aos 64 anos.
Os traballadores incluídos no ámbito persoal deste convenio colectivo, con 64 anos cumpridos, que desexen acollerse á xubilación especial co 100% dos dereitos, poderán facelo, e a empresa estará obrigada a conceder a dita xubilación e a substituír o traballador conforme o previsto no Real decreto 1194/1985, ou normativa que o substitúa.
Artigo 25º.-Contratación eventual do artigo 15.1º b) do Estatuto dos traballadores.
Estes contratos poderán ter unha duración máxima de 12 meses dentro nun período de 18 meses.
Capítulo VI
Categorías profesionais
Artigo 26º.-Organización do traballo.
A organización do traballo corresponderalle á dirección da empresa, respectando en todo caso os dereitos laborais que lles poidan corresponder aos traballadores en virtude da aplicación da normativa vixente ou en virtude da aplicación deste convenio.
Artigo 27º.-Grupos profesionais.
O persoal afectado por este convenio clasifícase, en función das súas aptitudes profesionais, titulacións e contido xeral da prestación laboral, nos seguintes grupos profesionais:
Grupo I: adscríbense a este grupo os titulados de grao superior e de grao medio, así como os directivos da empresa e xefes de sección.
Grupo II: adscríbense a este grupo os traballadores que, con maior ou menor grao de responsabilidade, realizan os labores administrativos da empresa: mecánica administrativa, contables, etc.
Grupo III: adscríbense a este grupo os traballadores que, fundamentalmente, executan o traballo de índole material ou mecánico.
Grupo IV: adscríbese a este grupo o persoal subalterno que realiza labores tales como limpeza, vixilancia, ordenanza, porteiro.
Artigo 28º.-Categorías profesionais.
Nos grupos profesionais definidos no artigo anterior compréndense as seguintes categorías:
Grupo I.
Director xerente: é o empregado que, con propia iniciativa e dentro das normas ditadas pola dirección da empresa, exerce funcións de mando e organización.
Técnico xefe: é o titulado de grao superior ou medio (enxeñeiro ou enxeñeiro técnico) con responsabilidade de xefatura ou que, de forma permanente, exerce funcións de mando e responsabilidade directa sobre unha ou varias ramas da empresa.
Xefe comercial: é o empregado que, á fronte da sección de vendas e propaganda e/ou publicidade da empresa, orienta, dirixe e dá unidade ao labor de comercialización.
Xefe de administración: é o empregado que ten a responsabilidade directa, inspección, revisión ou dirección do traballo administrativo da empresa, así como o referente a obrigas formais da empresa e a revisión e preparación de toda clase de documentos necesarios para o adecuado funcionamento do negocio.
Técnico: é o titulado de grao superior ou medio (enxeñeiro ou enxeñeiro técnico), que desempeña as funcións propias do seu título profesional.
Técnico en prácticas: é o titulado de grao superior ou medio (enxeñeiro ou enxeñeiro técnico), que formalizou coa empresa contrato de traballo en prácticas, podendo deste xeito adquirir a experiencia práctica acorde cos seus coñecementos teóricos.
Grupo II.
Oficial administrativo: é o empregado que exerce iniciativa e posúe responsabilidade no ámbito administrativo da empresa, con ou sen outros empregados ás súas ordes. Entre os labores que pode realizar cítanse a execución de traballos de cobro ou pagamento, facturas e cálculos destas, transcrición manual ou informática en libros contables ou doutro tipo, redacción de correspondencia e liquidacións e cálculos de follas de salario.
Auxiliar administrativo: é o empregado que realiza funcións administrativas elementais, mecánicas ou non, inherentes aos traballos de oficina.
Grupo III.
Encargado: é o empregado que, ás ordes dun técnico ou xerente, reúne condicións prácticas para dirixir un grupo de profesionais ou peóns nos seus labores.
Oficial 1ª: é o empregado que, tendo realizado a aprendizaxe coa debida perfección e adecuado rendemento, executa, con iniciativa e responsabilidade, todas ou algunha das tarefas propias deste, con produtividade e resultados correctos, coñecendo as máquinas, os útiles e ferramentas que teña ao seu cargo para coidar da súa normal eficacia, engraxamento e conservación, poñendo en coñecemento dos seus superiores calquera desperfecto que observe e que poida diminuír a produtividade.
Asimílase ao oficial de 1ª o chofer ou condutor de 1ª que, tendo realizado a aprendizaxe coa debida perfección e adecuado rendemento, executa, con iniciativa e responsabilidade, todas ou algunha das tarefas propias desta categoría.
Oficial de 2ª: é o empregado que realiza os mesmos cometidos asignados ao oficial de 1ª, cun rendemento ou grao de especialización menor ca este.
Asimílase ao oficial de 2ª o chofer ou condutor de 2ª, que realiza os labores de condutor cun rendemento ou grao de especialización menor có condutor de 1ª.
Peón especialista: é o empregado que axuda á realización das tarefas encomendadas aos oficiais de 1ª e 2ª.
Peón: é o empregado encargado de executar labores para a realización das cales se require predominantemente a achega de esforzo físico.
Grupo IV.
Ordenanza/conserxe: é o empregado que realiza funcións de vixilancia das portas e accesos da empresa, fai recados dentro e fóra da empresa, recolle e entrega correspondencia, así como outros traballos secundarios ordenados polos seus superiores.
Limpador: é o empregado que realiza os labores de limpeza das distintas dependencias e locais da empresa.
ANEXO
Táboas salariais
(vixencia desde o 1-1-2005 ata o 31-12-2005)
Categoría
profesional
Salario base
mensual
Retribución
anual
Director xerente
1.820,09
25.481,26
Técnico xefe
1.404,10
19.657,40
Xefe comercial
1.404,10
19.657,40
Técnico
936,06
13.104,84
Técnico en prácticas
780,05
10.920,70
Xefe administración
1.196,09
16.745,26
Oficial administrativo
858,05
12.012,70
Auxiliar administrativo
728,03
10.192,42
Encargado
884,06
12.376,84
Oficial de 1ª
806,05
11.284,70
Oficial de 2ª
728,03
10.192,42
Peón especialista
702,05
9.828,70
Peón
665,66
9.319,24
Ordenanza/conserxe
665,66
9.319,24
Limpador: 6,56 hora*
*Nota: na categoría profesional de limpador, o salario hora inclúe a parte proporcional do descanso semanal e festivos.